Дадатак 3

**Этнаграфічнае мерапрыемства “Нам засталася спадчына”**

**Мэты:** *садзейнічаць далучэнню вучняў да народных традыцый, нацыянальнай культуры, спадчыны беларусаў;*

*развіваць увагу, лагічнае мысленне, навык дакладнага выказвання думак; дапамагчы вучням праявіць свае творчыя здольнасці;*

*выхоўваць павагу да мінулага;*

**Ход мерапрыемства**

Хто губляе сваіх продкаў – сябе губляе

Гучыць песня “Ад прадзедаў спакон вякоў”, на яе фоне верш:

**1 вучань**: Я – беларус, я нарадзіўся

На гэтай казачнай зямлі,

Дзе між лясоў і пушчаў дзікіх

Ад веку прашчуры жылі.

**2 вучань**: Я – беларус, я ганаруся,

Што маю гэтае імя,

Аб добрай славе Беларусі

У свеце знаюць нездарма.

**Настаўнік:** Узгадваюцца словы французскага пісьменніка Экзюперы: “ Маленькі прынц спытаўся ў кветкі: “А дзе ж людзі?” І пачуў у адказ: “Іх разнесла ветрам. У іх няма каранёў”. Чалавек без каранёў… Што гэта за чалавек? Ведаеце, калі беларус хоча ўсвядоміць сябе беларусам, ён рана ці позна звяртаецца да гісторыі, да культуры свайго народа. Кожны чалавек павінен ведаць, дзе яго карані, як жылі яго дзяды і прадзеды. Сёння ў нас з вамі цудоўная магчымасць зазірнуць у краіну мінулага.

 Тэма нашага мерапрыемства – “Нам засталася спадчына”

-А што такое спадчына? Якая спадчына маецца на ўвазе? (адказы вучняў)

Сёння мы з вамі пазнаёмімся з некаторыямі звычаямі, традыцыямі нашых продкаў.

Пачнем з беларускай хаты.

* Цяпер разгорнем часаў шаты,
* Бліжэй прыгледзімся да хаты…

*Відэаролік*

*(Беларуская хата. Звычайна будынак меў высокі парог і нізкія дзверы, што спрыяла захаванню цяпла ў зімовы час. Падлога ўяўляла сабой глінабітны ці земляны ток, на якім летам у святочныя дні слалі аер. У куце каля печы знаходзіўся качарэжнік – месца, дзе стаялі ўхваты, драўляная качарга, чапяла і іншыя прылады. Над вусцем печы, пад столлю, замацоўвалася жэрдка, на якой сушылі адзенне. Супраць печы каля ўвахода размяшчаўся гаспадарчы кут, або бабін кут, дзе знаходзіліся ўсе неабходныя для гаспадыні рэчы. Каля самых дзвярэй на круку вісела вопратка. Покуць, або красны кут, - найбольш шаноўнае месца ў хаце. На покуці развешвалі абразы, убраныя ручнікамі, пучкі асвечаных у касцеле жытнёвых каласоў і траў. Ніжэй вокнаў уздоўж сцен уладкоўваліся шырокія лавы, якія сыходзіліся на покуці. Вось прыкладна так выглядала хата беларуса-селяніна. Але не ўсё было так проста…)…*

Інсцэніроўка:

**Васіль:** Я надумаў будаваць хату. Чуў ад людзей, што існуюць пэўныя прыкметы, звязаныя з будоўляй. Можа, вы нешта ведаеце пра гэта?

**Дзядзька Лявон:** Канешне ж ведаем, а як жа.

**Васіль:** Дык раскажыце, калі ласка.

**Лявон:**Чаму не. Слухай. Для будоўлі хаты не бяры вывернутае непагаддзю дрэва, бо яго чорт для сябе выбраў і разам з дрэвам можа пасяліцца ў хаце.

**Пятрок:** Не выкарыстоўвай і тое дрэва, што звісла над другім, бо хутка ўся пабудова можа згарэць.

**Васіль:** Ды ну!

**Пятрок:** А ты думаў! На падмурак ніколі не бярэцца каменне з могілак, бо ўвесь час будуць непрыемнасці.

**Васіль:**Дзякуй, што папярэдзілі. Усё?

**Лявон:** Не, не ўсё. Важна яшчэ і тое, дзе будзе стаяць новая хата.

**Пятрок:** Гэта праўда. Калі аблюбаваў нейкую мясціну, пастаў на тым месцы чыгунок, пасадзі туды павука. Калі за ноч ён сатчэ павуціну, то месца пад хату выбрана ўдала.

**Лявон:** Ды не забудзься пра ахоўніка свайго жытла – дамавіка. Пакладзі пад вугал хаты манеты, кавалак хлеба ці сыру або галаву пеўня.

**Васіль:** Гэта ахвяраванне дамавіку?

**Лявон:** Так.

**Васіль:** А што яшчэ?

**Пятрок:** Яшчэ, калі будзеш класці першы вянок, сачы, куды паляціць першая трэска.

**Васіль:** Навошта гэта?

**Пятрок:** А вось навошта: патрапіць трэска ў сярэдзіну чатырохвугольніка – значыць, будуць прыбыткі ў хаце.

**Лявон:** А ёсць і такі звычай: пад чатыры вуглы кладуць пасвечаныя зёлкі, каб засцерагчы дом ад перуноў.

**Пятрок:**І за дзень да пераезду гаспадары пускаюць у хату ката ці пеўня, якіх баяцца нячысцікі.

**Васіль:** Вялікі дзякуй за навуку.

**Настаўнік**: Свая хата была марай кожнай сям’і. Нездарма гаварылі: хоць з лебяды, абы свая. Абазвяковы былі Уваходзіны – абрад, які спраўляўся пасля таго, як сям’я пераязджала ў новую хату. Вось прыблізна як гэта адбывалася:

**Гаспадыня:** Здаецца, толькі ўчора вяселле мы з табой спраўлялі. А вось, глядзі, і хату збудавалі. Проста не верыцца!

**Гаспадар:** І сапраўды!

*( чуецца стук у дзверы)*

**1 госць** Новы дом – нібы вяселле,

2 Нават розніцы няма:

3 Не сабака ты на сене-

4 Ці то лета, ці зіма.

* 5. Мы дорым вам падкову, каб шчасце ніколі не пакідала вашу хату!
* 6. А вось шматок саломы. Калі, крый Божа, давядзецца каму-небудзь з вас упасці, няхай заўсёды будзе саломка пад рукой.
* 7. А гэта табе, гаспадыня, салонка з соллю. Памятай, недасол на стале, перасол – на спіне.
* 8. Гавораць, што дзяцей знаходзяць у капусце. Пашукайце, калі ласка, можа, і вы таксама знойдзеце іх там.
* 9. Мы са святам уваходзін

Вас прыйшлі павіншаваць.

Хай вам Бог заўсёды годзіць

Шчасце-радасць нажываць.

* 10. А гэта самы галоўны наш падарунак – абраз Божай Маці. Няхай яна на працягу ўсяго жыцця зберагае вас і вашу хату ад нячыстай сілы.

**Гаспадыня** Госцейкі дарагія! Так прыемна, што вы прыйшлі да нас. Праходзьце, сядайце, будзем частавацца…..(вучні займаюць свае месцы)

**НАСТАЎНІК**: А якія ж пачастункі былі папулярныя ў тыя часы? Аб гэтым мы з вамі і даведаемся..зараз, а дапамогуць нам тэарэтыкі і практыкі-кулінары. Прадаставім ім слова:

**Вучань:** Беларусы заўсёды любілі ды і цяпер любяць смачна паесці. Кулінарнае майстэрства заўсёды было цесна связана з бытам, культурай і традыцыямі народа. Асабліва разнастайныя на Беларусі стравы з бульбы, якая вядома ў нас з 1850 года. Менавіта бульба завецца нашым другім хлебам, а беларусы завуцца бульбашамі. Бабка, комы, дранікі, клёцкі і многія іншыя стравы гатавалі з бульбы.

З мясных страў гатавалі ў сёлах верашчаку, студзень, паляндвіцу, сялянскую каўбасу. Вялікае месца займалі малочныя прадукты. Масла і смятану падавалі да бліноў, дранікаў, бабкі. Шмат страў гатавалі з агародніны: халаднік, капусту і іншыя. Спецыі выкарыстоўваліся мала, таму стравы ў асноўным непякучыя. І канешне, беларускі квас. Адным словам, як пісаў Якуб Колас у паэме “Новая зямля”:

**Вучань:** І вось вячэра зачалася!

 Спыніцца мушу я на квасе:

 Ён колер меў чырванаваты;

 Тут быў баран, мянёк пузаты,

 Шчупак, лінок, акунь, карась,

 Кялбок і ялец, плотка, язь,

 Яшчэ засушаныя з лета.

 Але не ўсё яшчэ і гэта:

 Аздоблен квас быў і грыбамі,

 Выключна ўсё баравічкамі;

 Цыбуля, перчык, ліст бабковы –

 Ну, не ўясісь, каб я здаровы!

 Пільнуй – цішком скажу між намі,-

 Каб і язык не ўцёк часамі.

 За квасам елі верашчаку,

 А потым блінчыкі на маку,

 А там ламанцы-праснакі

 З пшанічнай добрае мукі;

 А макаў сок такі салодкі!

 Ламанцы ў ім, ну, як калодкі –

 Так добра макам праняліся,

 У рот паложыш – абліжыся.

 За прасначкамі йшлі кампоты,

 Кісель з мядоваю сытою;

 Вячэру скончылі куццёю…

**Настаўнік:** Як бачыце, многія стравы захаваліся і сёння. Гэта значыць, што з пакалення ў пакаленне мы захоўваем традыцыі нашых продкаў. Нашы кулінары-практыкі падрыхтавалі для нас сёння некаторыя нацыянальныя стравы.

**Кулінары-практыкі:**

 ***( вучні дэманструюць беларускія дранікі, бульбу ў мундзірах, капусту квашаную, агуркі)***

***Яшчэ мы прапануем Кнігу рэцэптаў в.Варняны, якія мы сабралі ў мясцовых жыхароў. Усе жадаючыя могуць пазнаёміцца з дадзенай Кнігай.***

**Заданне:** Школьнікам прапануецца спіс слоў ( вучні сядзяць па групах). Сярод іх ёсць назвы страў. Вучням неабходна выбраць тое, што яны прапанавалі б з’есці сваім гасцям:

*Мачанка, хрусты, жырандоль, лядоўня, наліснікі, мачыльня, панцак, локшыны.*

Тлумачэнне:

*Мачанка – страва з сала, мяса ці каўбасы, падкалочаная мукой*

*Хрусты – мучны выраб*

*Жырандоль – фігурны падсвечнік для некалькіх свечак*

*Лядоўня – склеп з лёдам для захоўвання прадуктаў*

*Наліснікі – тонкія бліны з пшанічнай мукі*

*Мачыльня – месца, дзе мочаць лён*

*Панцак – суп з ячных круп*

*Локшыны – самаробныя макароны.*

**Настаўнік:** Аднак якую б страву мы не гатавалі, але калі яе падасі на стол без настрою і ў неналежным посудзе, яна будзе нясмачнай. Таму нашы продкі з даўніх часоў задумаліся над гэтым пытаннем.

* Як вы думаеце, а з якога матэрыялу ў асноўным выраблялі посуд? (з гліны, драўніны: бяроза і клён).
* Посуд быў вельмі разнастайны. Вучні раскажуць і пакажуць некаторыя з іх.

Апалонік – палонік, вялікая драўляная лыжка, якой разліваюць страву. Выраблялі з мяккіх парод дрэў. У наш час замест апалоніка выкарыстоўваецца чарпак.

Дзяжа - дзежка, пасудзіна для заквашвання цеста. Ранейшая назва – квашня. Мела форму звужанай кверху бочачкі. Рабілася часцей з дубовых клёпак, часам з хваёвых. Выкарыстанне дзяжы звязана з культам хлеба. Таму ў інтэр’еры хаты дзяжы адводзілася пачэснае месца: ставілі на покуці пад абразамі.

Збан – гліняная пасудзіна для захоўвання малака і іншых вадкіх прадуктаў. Рабілі з выцягнутым тулавам, пакатымі бакамі, дзюбкай і вушкам-ручкай.

Спарышы – ганчарны выраб; гліняная пасудзіна з двух ці трох гаршкоў аднолькавага ці рознага памеру.У іх насілі ежу на поле ў сенакос ці жніво.

**Загадкавая скрыня:** *Загадка* – не разыначка я – мяне ж усе смакуюць, не дзяўчыначка я – мяне ж усе цалуюць. (лыжка).

*Апераджальнае заданне: знайсці прыказкі з ужываннем назваў посуду. Адказы вучняў:*

1. Збан да пары воду носіць: як збан паб’ецца, то і вада разліецца.
2. У цябе столькі праўды, як у рэшаце вады.
3. Няпрошанаму госцю лыжкі няма.
4. Пасмяяўся чыгун з катла, а абодва чорныя.
5. Бяздоннай бочкі не напоўніш.

(вучні называюць прыказку і тлумачаць яе сэнс)

**Настаўнік:** У вырабах з гліны прысутнічалі два галоўныя прынцыпы: бытавая неабходнасць і мастацкае майстэрства. І гэта мастацтва жыве і сёння. Людзі купляюць посуд: гаршкі, вазы з гліны. Яны нагадваюць аб сувязі з нашай гісторыяй. (дэманстрацыя сучаснага посуду, які нагадвае сувязь з гісторыяй).

**ПАДВЯДЗЕННЕ ВЫНІКАЎ (***З выкарыстаннем мультымедыа):*

1. Чаму беларуская хата мела высокі парог і нізкія дзверы?
2. Што такое качарэжнік?
3. Як вы патлумачыце слова покуць?
4. Якім чынам нашы продкі выбіралі месца для сваёй хаты?
5. Назавіце дамашніх жывёл, якіх баяліся нячысцікі?
6. Што вы ведаеце пра абрад Уваходзінаў?
7. Знайдзіце лішняе слова: спарыш, дзяжа, жырандоль, чыгунок.
8. Як называецца беларуская нацыянальная страва, якая выкарыстоўвалася для мачання бліноў? (мачанка ці верашчака)
9. Пацягніце прыказку: “Хто як працуе, той ……(так і есць).
10. З якімі новымі паняццямі вы пазнаёміліся?
11. Сённяшняе мерапрыемства мне дапамагло…..
12. Я хачу сказаць………

**Настаўнік:** Спадзяюся, наша сустрэча дапамагла вам лепш усвядоміць і зразумець жыццё і быт нашых продкаў. Сёння мы гаворым: “Нам засталася спадчына!” Багатая спадчына, якой мы ганарымся. Вы – будучае краіны, а значыць, менавіта ад вас залежыць, ці захаваем мы нашу спадчыну для патомкаў, ці змогуць гэты выраз паўтарыць яны. Хочацца спадзявацца на адказ: “Нават не сумнявайцеся, яна ў надзейных руках”. І памятайце: “Хто губляе сваіх продкаў – сябе губляе”. Дзякуй усім за ўвагу.